**Engelskbukta** er ei åpen, bred bukt mot Grønlandshavet på nordvestkysten av Sør-Jan på Jan Mayen som regnes fra Kapp Rudsen i sørvest og i underkant av åtte kilometer nordøstover til fjellet Kvalrossen. Bukta er delt i en nordøstlig del, Kvalrossbukta, og en sørvestlig del, Tømmerbukta, ved Nova midt i hovedbukta.

I 1618 ankom det 19 hvalfangstfartøyer fra Nederland til Jan Mayen og det kom opp et hovedkvarter i Kvalrossbukta med ti hytter.

Kvalrossbukta
-------------

I motsetning til Tømmerbukta er Kvalrossbukta godt egnet som havn. Når vindforholdene gjør det vanskelig å komme inn i Båtvika i Rekvedbukta kan Kvalrossbukta benyttes. Det er veiforbindelse fra Olonkinbyen til Rekvedsletta ved Kvalrossen på nordøstsiden av bukta.

### Lokaliteter ved Kvalrossbukta

Hvalrossmuseet, som var lokalisert i en tidligere vakthytte fra andre verdenskrig, og Hollendarhaugen, med flere nederlandske graver, er to registrerte kulturminner på nordsiden av Kvalrossbukta. I tillegg ligger det rester av tre nederlandske hus på Rekvedsletta (70°58′12″N 8°40′52″V).

#### Hvalrossmuseet

Hvalrossmuseet er et tidligere museum på nordsiden av Kvalrossbukta som ble offisielt åpnet den 20. august 1964. Museet lå i ei hytte som ble bygd i 1942 som en tysk vaktstasjon med materialer som delvis ble tatt fra Haugenhytta som lå noe lengre nord. I årene 1949 til 1955 ble hytta brukt av Norsk Polarinstitutt. Ved tomteutgravninger i området gjorde personell fra LORAN-stasjonen blant annet funn av to kanoner, en dregg, harpunspisser, lanser og spekkniver som ble tatt vare på i vakthytta som fikk navnet *Hvalrossmuseet*. I 1969 ble samlingen flyttet til Olonkinbyen.

#### Hollendarhaugen

Inskripsjon på et trekors. "HOLLENDERHAUGEN. HER HVILER TAPRE HOLLANDSKE MENN."
Hollendarhaugen er en omtrent 16 meter høy haug på Rekvedsletta hvor det ble satt opp et to meter høyt kors i 1931 av Thor Iversen med inskripsjonene «*Hollenderhaugen*», «*Her hviler tapre hollandske menn.*», «*Reist 18-VIII 1931 av fiskerikonsulent Thor Iversen, Norge*», «*S/S Sotra*» og «*S/S Veiding 1931*». Iversen foretok en utgravning av haugen og fant fire enkeltgraver og fire andre graver med minst to skjeletter i hver. Knoklene ble begravd på nytt i nye graver.

At stedet var en gravhaug ble dokumentert i august 1930 da mannskap fra «Sotra» oppdaget at det stakk ut bordender og en skjelettdel. Uten anledning til å undersøke nærmere fikk haugen navnet *Hollenderhaugen* da det ble antatt at gravene blant annet tilhørte syv nederlendere som døde av skjørbuk vinteren 1634.

Om lag 30 meter fra toppen av Hollendarhaugen står et lite kors av ukjent opprinnelse.

Referanser
----------

1. ↑  Uoffisielt mål gjort i Norsk Polarinstitutts TopoJanMayen.
2. 1 2  Engelskbukta *Stadnamn i norske polarområde*, Norsk polarinstitutt. Besøkt 7. mars 2013
3. ↑  Norges Svalbard- og Ishavsundersøkelser. *Jan Mayen: en oversikt over øens natur, historie og betydning*. Brøgger forlag. Oslo, 1939. Side 423.
4. ↑  *Den Norske los. 7 (1990): Farvannsbeskrivelse Svalbard og Jan Mayen*. Norges sjøkartverk, Stavanger 1990. Side 408. ISBN 8290653069
5. 1 2  Ottar nr. 2-1968. *Jan Mayen*. Universitetsforlaget. Tromsø, 1968. Side 33-34
6. 1 2 3 4 5  Susan Barr. Meddelelser nr. 108: *Kulturminner på Jan Mayen - Historical remains on Jan Mayen*. Norsk Polarinstitutt, Oslo 1985. Side 24-25.
7. 1 2   Thor Iversen. Fiskeridirektoratets skrifter: *Sydøstgrønland, Jan Mayen: fiskeriundersøkelser*. Bergen 1936. Side 129-130 og 134.

Noter
-----

1. ↑  Opprinnelig navn var *Hollenderhaugen*, nå *Hollendarhaugen*.

Eksterne lenker
---------------

* Tømmerbukta *Stadnamn i norske polarområde*, Norsk polarinstitutt
* Kvalrossbukta *Stadnamn i norske polarområde*, Norsk polarinstitutt

  


| * v
* d
* r
Jan Mayen |
| --- |
| Generelt | Historie • .sj |
| Geografi | Beerenberg • Engelskbukta • Gouwenaerbåen • Hoepstockbukta • Hoybergodden • Jan Mayen mikrokontinent • Kapp Muyen • Maria Muschbukta • Nansenflua • Olonkinbyen • Rekvedbukta • Rooberg • Sjuhollendarbukta • Svalbard og Jan Mayen • Titeltbukta |
| Infrastruktur | Radiostasjon • Lufthavn • LORAN-C-sender |

|  |  |
| --- | --- |
| Oppslagsverk/autoritetsdata | VIAF **·** GeoNames
 |